**Uustulijate sotsiaalsete kontaktide ja kogukonnatunde toetamise võimalused Eestis**

Marko Uibu, Tartu Ülikool

Uussisserändajatel napib sageli võimalusi leida sobivaid mitteformaalseid sotsiaalseid kontakte ja kogukondi. RITA projektis „Rändesõltuvus ja lõimumise väljakutsed Eesti riigile, tööandjale, kogukondadele ja haridusele“ oleme analüüsinud kogukondade kujunemise soodustamise võimalusi ning ettekanne tutvustab neist olulisemaid.

Lõimumise „aknad“ on olukorrad, mis aitavad saavutada tähenduslikke sotsiaalseid kontakte ning seeläbi ka kogukonda kuulumise kogemusi. 2019. aastal uustulijatega tehtud intervjuudest selgus, et üks põhiline „aken“ nooremate vastajate seas oli näiteks üheskoos alkoholi tarbimine. Samas ei ole selline kohalike elanikega kontakti saamise võimalus kõigile uustulijatele kättesaadav ega ka üldisemalt tervislik ja soovitatav.

Lõimumise „ankruks“ ehk nn aknate võimaldajateks on üldiselt eri tüüpi institutsioonid (kool, tööandja, spordimeeskond, huvitegevus jne), mis toetavad kogukonna tasandil sotsiaalse kapitali ja võrgustike tekkimist ja püsimist ning pakuvad tuge mingi kollektiivse kogukondliku identiteedi kujunemiseks.

Võimalused kogukonna jaoks nähtav ja kasulik olla ei pruugi tekkida iseenesest – tähenduslikke kontakte on vaja teadlikult fassiliteerida ehk hõlbustada. Kogukonnasuhete hõlbustaja ehk fassilitaatori ülesanne on aidata kaasa suhete tekkele ja kujunemisele olukorras, kus potentsiaalselt kogukonna moodustavate inimeste vahel suhted puuduvad või on nõrgad, pingelised või konfliktsed. Kontaktide tekitamiseks on üks põhiline väljakutse ka kohalike elanike kaasamine ja motiveerimine. Hõlbustaja ülesanne võiks olla luua võrgustikke ja suhtlusolukordi, kuhu kuuluksid võimalikult erineva taustaga kohalikud elanikud. Hõlbustaja rolli võivad täita erinevates positsioonides inimesed. Mitmetes Euroopa riikides töötavad kogukondades ka spetsiaalselt just uustulijate kohanemist toetavad hõlbustajad.

Oluline on kasutada ära erinevaid kogukondlikke ressursse, eelkõige vabatahtlikku osalust. Vabatahtlikkus ei ole pelgalt võimalus leida (tasustamata) lisatööjõudu, vaid annab kontaktide tekkimisel ja eri gruppidevahelise suhtluse puhul ka tugeva sisulise väärtuse. Ent seegi vajab teadlikku soodustamist ning tuge.